香山示孔處厚
作者：晁沖之
朝代：宋

paragraphs: 我來南經幾山過，馬行似衝山色破。
風煙席卷嵓穴開，澗花縈迴水流左。
懸崖彷彿聞松聲，下瞰幽深鳥飛墮。
老夫他年有所歸，定結白茅依紫邏。
日高下馬古寺門，魚鼓欣聞脫清餓。
道人碧眼照川谷，雲起盤陀藉高坐。
慇勤勸我更莫歸，淚鶴啼猿亦相和。
窗前笑喚祁孔賓，世間安用招魂些。